กยศ.คืนเงิน 3% ตอบแทนผู้กู้ชำระหนี้ดี
กยศ.งัดมาตรการจูงใจผู้ชำระหนี้ จ่ายเงินคืนให้ 3% หากมาชำระหนี้ปิดบัญชีทั้งจำนวนช่วง 1ส.ค.-30ก.ย.นี้
8 ส.ค. 2559

กยศ.งัดมาตรการจูงใจผู้ชำระหนี้ จ่ายเงินคืนให้ 3% หากมาชำระหนี้ปิดบัญชีทั้งจำนวนช่วง 1ส.ค.-30ก.ย.นี้
น.สฑิตติมา วิชัยรัตน์ ผู้จัดการกองทุนเงินให้กู้ยืมเพื่อการศึกษา (กยศ.) กล่าวว่า  คณะกรรมการกองทุนเงินให้กู้ยืมเพื่อการศึกษา ได้มีมติเห็นชอบมาตรการจูงใจให้ชำระหนี้กองทุน กยศ. และ กรอ. สำหรับผู้กู้ยืมที่ไม่ค้างชำระหนี้ หากมาชำระหนี้ปิดบัญชีทั้งจำนวนระหว่างวันที่ 1 ส.ค. - 30 ก.ย. 2559 จะได้รับเงินตอบแทน 3%ของเงินต้นคงเหลือ เป็นรางวัลตอบแทนให้แก่ผู้กู้ยืมที่ดี ชำระหนี้ตรงเวลา และมีความพร้อมในการชำระหนี้ปิดบัญชี 
ทั้งนี้ ผู้กู้ยืมที่ได้ชำระหนี้ปิดบัญชีเรียบร้อยแล้วต้องแจ้งความประสงค์ที่จะขอคืนเงินพร้อมหลักฐานยืนยันการชำระหนี้ปิดบัญชีให้แก่กองทุนฯ ประกอบด้วย สำเนาบัตรประจำตัวประชาชนของผู้กู้ยืม และสำเนาสมุดบัญชีออมทรัพย์ธนาคารกรุงไทยเพื่อรับเงินคืนโอนเข้าบัญชี โดยรับรองสำเนาถูกต้องทุกฉบับ ส่งมาที่กองทุนเงินให้กู้ยืมเพื่อการศึกษา (กยศ.) เลขที่ 89 อาคารเอไอเอ แคปปิตอล เซ็นเตอร์ ชั้น 5-6 ถนนรัชดาภิเษก แขวงดินแดง เขตดินแดง กทม. 10400 
ก่อนหน้านี้ กองทุนฯ ได้มีมาตรการจูงใจให้ผู้กู้ยืมชำระหนี้ปิดบัญชี โดยจะลดเบี้ยปรับ 100% ให้กับผู้กู้ยืมที่มีหนี้ค้างชำระและมาชำระหนี้ปิดบัญชีทั้งจำนวนตั้งแต่วันที่ 1 เม.ย. - 30 ก.ย. 2559   กองทุนฯ จึงขอเชิญชวนผู้กู้ยืมทั้ง 2 กลุ่ม ร่วมส่งต่อโอกาสทางการศึกษาให้แก่นักเรียน นักศึกษารุ่นน้อง  พร้อมรับสิทธิประโยชน์ตามมาตรการจูงใจดังกล่าว สอบถามเพิ่มเติมโทร. 0-2016-4888